作者:杜牧
標題:寄內兄和州崔員外十二韻
內容:曆陽崔太守，何日不含情。恩義同鐘李，塤篪實弟兄。光塵能混合，擘畫最分明。臺閣仁賢譽，閨門孝友聲。西方像教毀，南海繡衣行。金橐寧回顧，珠簟肯一棖。只宜裁密詔，何自取專城。進退無非道，徊翔必有名。好風初婉軟，離思苦縈盈。金馬舊遊貴，桐廬春水生。雨侵寒牖夢，梅引凍醪傾。共祝中興主，高歌唱太平。